Source: https://www.lempaala.fi/uutiset/tiedote-11-4-2019-korkeimman-hallinto-oikeuden-paatos-tekninen-johtaja-jaakko-hupasen-irtisanominen-oli-laillinen/
Timestamp: 2020-02-20 06:18:52+00:00
Document Index: 22446895

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ', 'kko ', 'kko ']

Tiedote 11.4.2019: Korkeimman hallinto-oikeuden päätös - Tekninen johtaja Jaakko Hupasen irtisanominen oli laillinen - Lempäälä
Tiedote 11.4.2019: Korkeimman hallinto-oikeuden päätös – Tekninen johtaja Jaakko Hupasen irtisanominen oli laillinen
Etusivu / Ajankohtaista / Tiedote 11.4.2019: Korkeimman hallinto-oikeuden päätös – Tekninen johtaja Jaakko Hupasen irtisanominen oli laillinen
Heinäkuussa 2016 Lempäälän kunta irtisanoi teknisen johtajan Jaakko Hupasen pitkään jatkuneen epärehellisen toiminnan sekä vakavan ja pysyvän luottamuspulan vuoksi. Jaakko Hupanen valitti irtisanomisasiasta sekä hallinto-oikeuteen että sen tekemän hylkäyksen jälkeen korkeimpaan hallinto-oikeuteen. Nyt kolmen vuoden käsittely on ohi ja korkein hallinto-oikeus on todennut päätöksessään, että Lempäälän kunnalla oli oikeus irtisanoa Jaakko Hupanen ja että hänen tulee korvata asian käsittelystä johtuneet oikeudenkäyntikulut Lempäälän kunnalle.
Lempäälän kunnanhallitus päätti irtisanoa Jaakko Hupasen teknisen johtajan virkasuhteesta 1.7.2016. Päätöksen mukaan Hupanen oli toiminnallaan rikkonut ja laiminlyönyt vakavalla tavalla kunnallisesta viranhaltijasta annetun lain 17 ja 18 §:n mukaisia velvollisuuksiaan ja hallintolain 27 ja 28 § säännöksiä ja siten toiminnallaan kyseenalaistanut Lempäälän kunnan toiminnan laillisuuden. Hupanen oli pitkään jatkuneella epärehellisellä toiminnallaan aiheuttanut vakavan ja pysyvän luottamuspulan Lempäälän kunnan ja viranhaltijan välille.
Jaakko Hupanen valitti asiasta hallinto-oikeuteen, joka ratkaisi asian Lempäälän kunnan hyväksi valituksenalaisella päätöksellään 8.5.2017. Päätöksessään hallinto-oikeus totesi, että kunnanhallituksen päätökset eivät ole lainvastaisia ja että Hupanen velvoitetaan maksamaan Lempäälän kunnalle kohtuullinen oikeudenkäyntikulujen määrä 6.000 euroa.
Hupanen valitti asiasta edelleen korkeimpaan hallinto-oikeuteen ja vaati kunnanhallituksen tekemään irtisanomista kumottavaksi. Korkein hallinto-oikeus on tehnyt asiassa päätöksen 5.4.2019, jonka mukaan Jaakko Hupasen valitus hylätään kaikilta osin. Näin ollen irtisanomispäätös jää voimaan ja Hupasen tulee suorittaa Lempäälän kunnalle oikeudenkäyntikustannukset yhteensä 9.000€ viivästyskorkoineen.